
REZUMAT 


În prezentul articol am încercat să identificăm unele percepții ale compozitorului și 
muzicologului Cornel Ţăranu despre lume și despre orânduirea ei, prin prisma valorilor 
inerente operei sale și a ierarhiei lor. Fenomenele muzicale precum tipurile de scări, tipul 
materialului muzical și principiile de lucru cu acesta, sistemele de înălțimi și de organizare a 
texturii, procedeele tehnologice și compoziționale individuale, stilurile, genurile, formele, 
componenţele  timbral-instrumentale — toate acestea au rolul unor repere sau semne, 
determinând paradigma lucrării muzicale. Unind fragmentele, am obţinut un mozaic 
captivant, care indică paradigma culturală a creaţiei maestrului Cornel Ţăranu. 

Cuvinte cheie: Cornel Ţăranu, valori culturale, fenomen muzical, stil muzical, arhetipuri 
structurale, model, metode de dezvoltare, timp, spațiu 


Există anumite riscuri atunci când se recurge la analiza fenomenelor 
creației componistice contemporane în formatul unui articol, mai ales, în raport cu 
un coleg; de meserie. În cazul nostru, suntem dispuşi să ni le asumăm. 

Creaţia maestrului Cornel Ţăranu, demnă de asimilare de către public 
precum și de către critici și experţi, întruchipează lumea sonoră multicoloră și 
pluridimensională a timpului nostru. Opera sa, care acoperă o perioadă solidă de 
activitate muzicală cuprinsă între anii 1960 şi 2020, merită să fie cercetată nu numai 
cu pricepere profesională, ci și cu mare tact și respect. Evident, este imposibil de a 
cuprinde dintr-o privire creația compozitorului Cornel Ţăranu în cadrul unui 

articol. Totuşi, vom întreprinde tentativa de a schița o serie de probleme 
identificate de noi în legătură cu activitatea de creaţie a compozitorului, cu scopul 
de a-l poziționa în contextul artei muzicale contemporane, remarcând și 
reconfirmând  contemporaneitatea operei sale. Autenticitatea personalității 
compozitorului determină utilizarea diferitelor metode de cercetare a muzicii sale. 
Vom încerca în articolul de față să privim opera lui Cornel Ţăranu sub aspectul 
unui singur „macro-text” ce combină componistica şi celelalte manifestări ale 
muzicianului strâns legate între ele, și anume cercetarea și arta interpretativă, fără 
a pretinde însă la exhaustivitate. Considerăm, că în cazul abordării unui material 
atât de variat, mai adecvat şi mai justificat ar putea fi principiul non finito, oferind 
posibilități de suplimentări şi regândiri ulterioare. 


Despre timp și spaţiu 


Parcursul profesional al lui Cornel Ţăranu s-a desfășurat sub influența 
unor procese complexe și ambigui care au avut loc în arta celei de a doua jumătăți 
a secolului XX, trecând prin mai multe etape succesive şi interconectate în 
dezvoltarea sa:  structuralism, noul academism, noua simplitate, noua 
complexitate. Urmărind opera maestrului, ne convingem o dată în plus că, într-un 
anumit sens, secolul XX înglobează mai multe epoci, dezvăluindu-se atât succesiv, 
cât şi simultan. Sincronia şi diacronia culturală conturează doar condiţional 
hotarele spaţiului și timpului muzicii contemporane, încorporând deopotrivă 
materialul profund relevant al prezentului și bogata moștenire spirituală din 
epocile trecute. Astfel, s-ar putea constata că coordonata istorică a muzicii moderne 
nu este deloc inferioară celei geografice, iar universul muzicii actuale se dezvoltă 
nu doar în direcția „înainte”, ci în toate direcţiile concomitent. (Problema evoluţiei 
concepțiilor spaţial-temporale în artă reprezintă o categorie semnificativă a 
cercetărilor muzicologilor ruși N. Zubareva și lu. Prokoşin!). Încercând să 
identificăm un sistem de coordonate propriu creaţiei lui Cornel Ţăranu, am 
observat această omni-direcționare temporală a intereselor sale creative, care 
devine o particularitate semnificativă a operei compozitorului. Se poate susține că 
vectorii creaţiei lui Cornel Ţăranu se îndreaptă concomitent înainte şi înapoi, 
înspre trecut, prezent şi viitor — fapt evocat şi de temele și titlurile lucrărilor sale, 
legate adesea de amintiri, reflecții, retrăiri ale evenimentelor de odinioară. Mai jos 
vom aduce câteva exemple: lucrări simfonice: Rimembranza / Remembrance; Simfonia 


1 Haraara  3yGapena, 06 əsomoyuu  npocmpanicmâenHo-6pemenibix  npedcmasnenuii 6 
xyðoxecmgennoŭ xapmune mupa [Despre evoluţia reprezentării spațio-temporale în peisajul artistic 
mondial], în H.b.3yGapesa „Xy4oxecrBennoe 'rBopuecrBo: Borrpoczr KoMnAeKkcHoro u3yuenua” [Creația 
artistică: Probleme ale studiului complex], lerunrpaa/Leningrad, 1983, c. 5-13. 

Memorial; lucrări camerale: Remembering Bartok 1I, II, II; Pour Georges; lucrări corale: 
Tombeau de Verlaine (text de Stéphane Mallarmé); Testament (surse vechi românești); 
Dedications (text de Nichita Stănescu); Sinfonia da Requiem; Cortège (cantata in 
memoriam Avram lancu); Despre Timp (text de Matei Călinescu); Două madrigale 
(text de Attila Jozsef [traducere Nina Cassian]); Doină (text de Camil Baltazar); 
Stejarul lui Horea (text de Leonida Neamţu); Două madrigale (text de Lucian Blaga); 
Două madrigale (text de Ion Vinea); Două madrigale (text de Endre Ady [traducere 
Eugen Jebeleanu]); Supplex I (sursă latină din secolul XVIII); Supplex II; Două sonete 
de Eminescu; Sonnet (text de Mihai Eminescu); lucrări vocale: Epitaph (text de 
Lucian Blaga); Trei elegii (text de George Bacovia); Revenire (text de Lucian Blaga), 
1967; Ebauche (text de Camil Petrescu); Patul lui Procust (text de Camil Petrescu 
[traducere de compozitor]); Oda în metru antic (text de Mihai Eminescu); Rime di 
Michelangelo (text de Michelangelo Buonarroti); Orpheus (text de Cezar Baltag); 
Hommage à Paul Celan (text de Paul Celan); Memento (text de Paul Celan); Laudatio 
per Clusium (sursă veche în latină); Sonete de Shakespeare ; Lăutarul (text de Camil 
Petrescu). 

În ciuda subiectivităţii trăirilor, în creaţia lui Cornel Ţăranu timpul nu are 
un caracter sau o semnificație psihologică, istorică, ontologică, eshatologică sau de 
altă natură liniară. Timpul lui este unul conceptual, relativ și reversibil, afirmând 
posibilitatea prezenţei trecutului în orice moment al prezentului. În opera lui 
Cornel Ţăranu, timpul nu este un fenomen social, ci unul sociocultural. Din acest 
punct de vedere, toate dedicaţiile, amintirile, elegiile par să afirme: omul își 
continuă viaţa în realizările de geniu ale spiritului său. Ori, oare nu despre aceasta 
ne comunică maestrul prin Rimembranza, Simfonia Memorial, Remembering Bartok, 
Pour Georges, Tombeau de Verlaine, Testament, Dedicaţie, Sinfonia da Requiem, Cortège, 
Epitaph, Rime di Michelangelo, Orpheus, Hommage à Paul Celan, Memento, Sonetele de 
Shakespeare? Opera maestrului Ţăranu ne reamintește: capodoperele epocilor 
trecute sunt vii şi astăzi. Prin intermediul creaţiilor vechilor maeştri transcendem 
în vremea creatorilor acestora. În principiu, atitudinea față de timp în acest caz 
reflectă poziţia filosofică generală față de viaţă şi moarte, unde o moarte singulară 
constituie doar un episod în ciclul etern al vieții — dar geniul uman este nemuritor. 
Ni se pare că tocmai despre acest fel de nemurire, despre acest fel de eternitate ne 
istorisesc lucrările lui Cornel Țăranu enumerate mai sus. Anume, un astfel de simţ 
al timpului distingem din compoziţiile sale. 

Înainte de a trece la descrierea unor parametri pur muzicali, cum ar fi 
principiile structurii compoziționale, tipurile de forme, procedeele și metodele de 
dezvoltare a materialului, armonia, textura, sistemele de înălțimi, ne vom referi pe 
scurt la percepţia spaţiului în lucrările lui Cornel ăranu, deoarece această 
componentă — modelul spaţial — este legată direct de conceptul de timp în creația 
compozitorului. Dacă ne vom întreba care este modelul spaţial al majorităţii 
lucrărilor lui Karlheinz Stockhausen, lannis Xenakis, al unor lucrări ale lui 

Pierre Boulez, John Cage și alţii, atunci răspunsul evident ar putea fi următorul: un 
spaţiu abstract, matematic. Un număr mare de compozitori din deceniile 5 şi 6 ale 
secolului trecut au perceput și au întruchipat în compoziţiile lor universurile 
micro- şi macro- ca pe un spațiu fizic multidimensional. Pe de altă parte, 
compozitorii promotori ai tipului de naraţiune monologic, ca de exemplu Alfred 
Schnittke (în concertele instrumentale), Dimitri Șostakovici (în simfonii), au ales 
frecvent pentru întruchiparea lumii interioare a individului modelul spațiului 
„psihologic”, adică al spaţiului real al vieţii. De asemenea, pot fi aduse exemple de 
compozitori care percep spaţiul universal ca fiind unul sacral, ritualic sau ca un 
spaţiu global al universului, ca un cosmos (Giacinto Scelsi, Toru Takemitsu 
(Corona, Orion), Krzysztof Penderecki (Kosmogony etc.). În unele lucrări ale lui 
Scelsi, de exemplu, spaţiul este perceput ca unul sacru, ritualic (Canti del 
Capricorno), în altele (Quatro pezzi) ca spaţiu global al universului în general şi al 
universului sonor în special, dar există și cele în care ambele modele de spaţiu sunt 
combinate (Uaxactum, Hurqualia, Pfhat, de exemplu). 

Revenind la opera lui Cornel Ţăranu, se poate constata că lucrările sale 
întruchipează un spaţiu multidimensional al istoriei și culturii mondiale. Mai mult, 
aşa cum am menţionat anterior, acest spaţiu este atemporal. Am remarcat deja că 
trecutul se află în prezent și invers, iar în conceptul temporal al creaţiei lui Cornel 
Țăranu trecutul și prezentul se percep în simultaneitate. În același mod - sincronic 
— precum „contemporaneitatea” şi „istoria” sunt percepute în muzica 
compozitorului astfel de categorii ale spaţialității precum „vestul” și estul”. 
Această aflare în simultaneitate a actualului şi a istoricului — această coincidentia 
oppositorum — devine evidentă comparând, pe de o parte, lucrări precum 
Responsorial, Antiphona, Saturnalii, Bachiana, Baroccoco, Madrigals, Laudatio, iar pe de 
altă parte — Oxymoron, Jeux de palindrome, Diferencias, Hetero(sym)phony, Triade, Sax- 
Sympho, sonatele pentru diferite instrumente, lucrările concertistice, piesele pentru 
pian, Traiectorii, Mozaicuri, Ghirlande. Manifestările unei alte dihotomii spaţiale -— 
„vest — est” — rezidă în muzica maestrului Ţăranu, de asemenea în starea de 
coincidentia oppositorum, în simultaneitate. Pentru a ne convinge de acest lucru, am 
putea compara compoziţii care, s-ar părea, ar trebui să se afle pe poli stilistici şi 
tehnologici opuși, cum ar fi, pe de o parte, Saramandji, Lăutarul, Cântecele nomade, 
Doină, Balada transilvăneană, Modra Rijeka, Yang şi Yin, iar pe de altă parte — Rime di 
Michelangelo, Madrigalele, Sonetele de Shakespeare, Baroccoco, Siciliana-Blues. 


Despre sistemul de înălțimi și „setul neordonat” 


Despre sistemul de înălțimi sonore utilizat de Cornel Ţăranu în lucrările 
sale s-a scris destul de mult. Cercetătorii creaţiei compozitorului îl caracterizează 


25 


drept post-serial, modal-cromatic!. Într-adevăr, compozitorul selectează mai întâi 
un anumit set de sunete reprezentând adesea un modus de patru sau cinci trepte, 
apoi îl schimbă (prin alteraţie), obținând astfel unul sau mai multe sunete ale 
câmpului cromatic nefolosite anterior şi, ca urmare a ulterioarelor modificări ale 
modusului și următoarelor complementări de sunete, se realizează întregul set de 
12 sunete ale scării cromatice. În principiu, această metodă diferă de metoda de 
lucru cu şiruri — fie modale sau seriale, de exemplu cu modurile cu transpoziţie 
limitată la Olivier Messiaen -— prin faptul că Cornel Ţăranu operează modificări în 
modusurile inițiale, completându-le treptat cu sunete noi, inclusiv cu cele care nu 
fac parte inițial din structura modului, până la acapararea întregului câmp 
cromatic. Astfel, putem vorbi despre un „set neordonat” (unordered set), în 
comparaţie cu setul ordonat (ordered set) al muzicii seriale (conform teoriei 
seturilor?). Or, această metodă este definită ca set neordonat, inclusiv pentru faptul 
că nu există o ordine inițială a priori — un algoritm de organizare a sunetelor 
câmpului cromatic, aidoma celui din muzica serială. Vom oferi doar două exemple 
tipice de organizare a materialului din lucrările lui Cornel Ţăranu. 

În structurile intonațional-ritmice iniţiale din lucrarea orchestrală Yang & 
Yin (mm.1-48) este folosit modusul re, mi bemol, fa diez, sol diez, la. Modusul utilizat 
în structurile intonațional-ritmice ale secţiunii Moderato (mm. 49-52), este format 
din patru sunete: re, fa diez, sol, la. Or, în acest modus, în comparaţie cu primul, 
apare sunetul sol. În secţiunea dintre măsurile 52-56 se utilizează modusul re, mi 
bemol, fa, fa diez, sol diez. Apare în premieră sunetul fa. În următorul fragment — mm. 
57-63 structurile intonaţional-ritmice sunt construite din sunetele modului re, mi 
bemol, mi, fa diez, sol, la, si. Am putea concluziona că în secţiunea de la începutul 
piesei până la cezura din m. 63 sunt folosite sunetele re, mi bemol, mi, fa, fa diez, sol, 
sol diez, la, si. Setul acesta este folosit pentru structurile intonaţional-ritmice care se 
desfășoară și în continuare, până în m. 88. Pentru a întregi gama cromatică din 
setul dat lipsesc sunetele si bemol, do, do diez. Sunetul do îşi face apariția la oboaie, 
fagoturi, viorile I şi II, la viole şi violoncele în m. 88. Apariţia acestui sunet este 
evidenţiată prin unisonuri și figuraţii cu revenire la do. lar sunetul do diez apare 
pentru prima dată în m. 91, la flaute, oboaie și viorile I. Sunetul nou apărut se aude 
bine, deoarece este cel mai acut sunet al unui complex sonor care se repetă și în 
următoarea măsură, după pauze. Dacă e să facem comparaţie cu o piesă de teatru 
în care personajele apar în scenă conform scenariului, atunci ultimul „personaj” — 


1 Mirela Mercean-Ţârc, Cornel Ţăranu — The Symphonics of the New Millenium. Part I — Programmatic 
orchestral works, în „Artes. Journal of Musicology”, 21, 107-129. 10.2478/ajm-2020-0007 

? Allen Forte, The Structure of Atonal Music [Structura muzicii atonale], New Haven and London, Yale 
University Press, 1973. Milton Babbitt, Set Structure as Compositional Determinant [Structura seturilor ca 
determinant compozițional], în „Journal of Music Theory” [Jurnal de teoria muzicii], nr. 5/1, 1961, 
p. 72-94. Milton Babbitt, The Function of Set Structure in the Twelve-Tone System [Funcțiunea structurii 
seturilor în sistemul dodecafonic], Ph.D. Dissertation, Princeton, Princeton University, 1992. 

sunetul si bemol — îşi face apariţia în m. 113, la vibrafon, în m. 114 adăugându-se 
clarinetul 1, violele I şi violoncelele I, în m. 115 sunetul la diez apare și la viorile II. 
Complexul sonor din care face parte si bemol se repetă într-o formulă ritmică destul 
de insistent, până în m. 128. 

Aceeaşi metodă de complementare a modusurilor, utilizate în calitate de 
material pentru structurile intonațional-ritmice, cu sunete încă neutilizate până la 
completarea întregului spectru cromatic de 12 sunete este folosită și în lucrarea 
Cantus gemellus. Compozitorul utilizează pentru structurile intonațional-ritmice a 
primelor 24 de măsuri modul mi bemol, fa, fat, sol, la bemol, la, si bemol, si. Am putea 
observa, că pentru completarea întregului câmp cromatic mai avem nevoie de 4 
sunete: mi, re, re bemol, do. Sunetul mi, făcându-şi apariţia la contrabas în m. 25, este 
intonat apoi de fagotul 2 și clarinetul 2 (m. 26), apoi de pian (m. 27) şi de 
trombonul solo (m. 28). Sunetul mi este fundamentul — hotarul de jos al clusterului 
repetat în formule ritmice în decursul secţiunii cuprinse între mm. 26 şi 76, motiv 
pentru care se evidenţiază bine. Re și do diez se arată concomitent la fl.2, ob.1, 2, 
marimba, fiind parte a unui acord care se menţine prin repetări în diferite formule 
ritmice în secțiunea dintre măsurile 47 şi 70. Ultimul își face apariţia sunetul do (la 
vni I, II; vle; ob.1), fiind foarte bine auzit, deoarece cu el începe o nouă secțiune (m. 
77). Do face parte deopotrivă din structurile intonaţional-ritmice melodice cântate 
de viori şi din clusterul repetat pe tot parcursul secțiunii cuprinse între mm. 77 și 
87. De fapt, do poate fi observat pentru prima dată în mm. 39-40, la fl., ob., vni I, II, 
nefiind însă atât de evidenţiat ca în apariția de mai târziu. 

E de menţionat că verticala armonică a fiecărei secțiuni din lucrările 
semnate de Cornel Ţăranu este alcătuită strict din sunetele utilizate în structurile 
orizontale — cele melodice, precum este reglementat de tehnica șirurilor. În acest fel 
se obține omogenitatea, coordonarea tuturor elementelor constituante ale texturii 
şi, totodată, evidenţierea ethosului fiecărui modus. 

Aceeași strategie, care se bazează deopotrivă pe tehnica șirurilor modale și 
pe teoria seturilor este folosită de maestrul Ţăranu și în alte lucrări ce-i aparţin, de 
fiecare dată cu maximă inventivitate şi autenticitate. E de remarcat că această 
tehnică, pe care am putea s-o numim „tehnica setului neordonat” este utilizată şi 
de alți compozitori contemporani, de exemplu, de György Kurtág (Hét dal, op. 22 
ş.a.), Giacinto Scelsi (Ixor, Maknongan ş.a.), Edgar Varèse (Density 21.5 ş.a.), 
Witold Lutostawski (Cvartetul nr. 2 ș.a). 


Despre procedee tehnologice, metode de dezvoltare, arhetipuri structurale, 
modele, stiluri 


Cornel Ţăranu foloseşte un spectru bogat de procedee de dezvoltare a 
materialului: permutaţii, rotații, intercalări, transpoziţii, inversări, recurențe, 

micro-variaţiuni, complementări de sunete sau proliferări ale structurilor inițiale. 
Vom remarca în special inversările, recurențele — acele tipuri de „oglinzi” 
melodice, texturale și ritmice care abundă în lucrările maestrului constituind 
deopotrivă particularități tehnice și arhetipuri structurale. Nu vom trece în revistă 
în acest articol numeroasele „oglinzi” din compoziţiile Jeux de palindrome, 
Mozaicuri, Traiectorii, Simfonia „Ritornele”, sonatele pentru instrumente de suflat din 
lemn și pian, Responsorial, Bachiana, Lăutarul, Miroirs — acestea şi alte lucrări ale 
compozitorului au fost analizate în detaliu de cercetătorii creaţiei Domniei sale!. 
Vom menţiona doar că unele dintre aceste mijloace de expresie şi procedee tehnice 
pot fi percepute drept arhetipuri structurale de o semnificaţie aparte în creaţia 
maestrului Ţăranu: ne referim la arhetipurile precum „simetria”, „oglinda”, 
„dubletul”, „geamănul”. Această supoziție ne este sugerată inclusiv de titlurile 
lucrărilor: Miroirs, Cantus gemellus, Ritornele, Yang & Yin, Palindrom. În mod similar, 
alte metode de organizare a materialului cu care operează compozitorul ne oferă 
posibilitatea de a ne ridica la un alt nivel de generalizare şi de a evidenția un alt 
arhetip structural — „mozaicul” sau „caleidoscopul”. 

Arhetipurile structurale au o  implicaţie directă în structura 
compozițională. Principiile fundamentale ale structurii creaţiilor axate pe o viziune 
axiologică sau, mai îngust, culturologică sunt strâns legate de noţiuni precum 
reconstrucție de stil, model, calc, variație/variantă, montaj cu contrastul unităților 
alternante sau cu contrastul unităților combinabile. Toate aceste tipuri de structuri 
compoziționale pot fi găsite în creaţiile maestrului Ţăranu, ca de exemplu 
Madrigale, Bachiana, Siciliana Blues, Baroccoco, Lăutarul, Yang & Yin, Remembering 
Bartok, Cântări nomade, Rime de Michelangelo, Responsorial, Antiphona, Simfonia 
„Ritornele” ş.a. 

Este evident că aceste principii structurale solicită procedee tehnologice 
specifice de dezvoltare a materialului. Pe lângă cele menţionate mai sus, vom nota 
în această ordine de idei procedeul de stilizare prezent în creaţia lui Cornel Ţăranu 
precum şi metoda de lucru după un anumit model. La același capitol ar trebui 
remarcat interesul maestrului pentru stilurile altor autori, din alte epoci. 
Compozitorul îmbină adesea în lucrările sale diferite straturi stilistice având 
diferite grade de contrastare. Ambele tipuri de tehnică polistilistică — cea de colaj și 
cea de simbioză -— sunt plenar utilizate de compozitor. Variația pe un anumit stil, 
citatul direct, cvasi citatul, aluzia la stil, la gen - toate aceste mijloace de expresie 
ale tehnicii polistilistice sunt prezente în lucrările semnate de compozitorul Cornel 
Țăranu. Aidoma structurilor compoziționale şi metodelor de organizare a 
materialului și a tipurilor de forme, genurile lucrărilor maestrului Ţăranu 
reprezintă, adesea, un opus post (sunt de remarcat în acest sens operele și alte 


t Mirela Mercean-Ţârc, op. cit, Dora Cojocaru, Cornel Ţăranu şi obsesia variației, în „Muzica”, 1/1995, 
ianuarie-martie 1995. 

lucrări de amploare). Compozitorul manifestă o viziune contemporană, proprie 
asupra genurilor muzicale ale epocilor Baroc, Clasicism, Romantism. Această 
poziţie admite melanjul fin de genuri, pe care îl descoperim în lucrările de 
amploare ale compozitorului. 

Considerăm că anume în contextul lucrului după model, a gândirii 
polistilistice în general și a tehnicii polistilistice în special, în atitudinea atentă față 
de stilurile și genurile muzicii universale, ar trebui să abordăm o altă preocupare 
importantă a compozitorului Cornel Ţăranu, și anume, cea de reconstrucție și 
orchestrare a lucrărilor maestrului George Enescu: Capriciul pentru vioară şi 
orchestră și părţile I şi IV din Simfonia V. Concluzionând, am putea afirma că din 
toate modelele existente în creaţia componistică, anume modelul stilistic este cel 
care defineşte întreaga operă a compozitorului Cornel Ţăranu: nu cel al simbolului 
mitologic (ca de exemplu, în baletele din perioada „rusească” a lui Igor Stravinski), 
nu cel al simbolicii abstracte (din creaţia lui Anton Webern), nu cel structural 
(prezent în unele creaţii ale compozitorilor Stockhausen, Xenakis, Luigi Nono), nu 


cel plastic (descoperit în creaţii semnate de Maurice Ravel, George Crumb, 
Schnittke). 


Despre prototipul fenomenologic și priorităţile valorice 


Trecerea în revistă a lucrărilor maestrului Ţăranu ne-a confirmat încă o 
dată gândul că toată creaţia domniei sale reprezintă rezultatul intersecţiei 
prezentului cu „ideile eterne” ale trecutului. Multe dintre lucrările sale 
(rejinterpretează sau  regândesc arta „veche”. Interpretarea fenomenelor 
experienţei și culturii spirituale determină prototipul hermeneutic al creaţiei lui 
Cornel Ţăranu. Lucrarea devine un mit, o versiune, un scenariu regizoral (Oreste — 
Oedipe)!. Miturile şi legendele istorice sunt, adesea, doar un pretext pentru 
reflecțiile personale, iar interpretarea lor constituie un câmp fertil pentru „jocul cu 
mărgelele de sticlă”, precum interpretarea fenomenelor artistice din epocile 
anterioare constituie baza conceptului de „artă despre artă” din creaţia 
compozitorului. Reflecţia artistică şi istorică, asociată cu apelul la moştenirea 
spirituală mondială reprezintă o particularitate semnificativă a activităţii de creaţie 
a lui Cornel Țăranu. Din această perspectivă, compozitorul îşi aproprie funcţiile de 
istoric, interpret, regizor, mitolog, translator (în sensul larg al acestei noțiuni). 

Toţi cei care au avut privilegiul de a face cunoştinţă cu opera lui Cornel 
Ţăranu au menţionat un sentiment deosebit de multiplicitate a lumii: de 
eterogenitate a ei, de multidimensionalitate, de pluralism. Omul în creaţiile lui 


1 Ştefan Angi, Opera de cameră Oreste-Oedipe de Cornel Țăranu. Vectorialitatea muzicală a mitului, în 
„Muzica”, 2/2002, aprilie-iunie 2002. 

Țăranu este prezentat ca o creatură de valoare egală în ceea ce se referă la statutul 
etnic, social, istoric (Oreste-Oedipe, Lăutarul, Cântece nomade etc.), precum și ca 
subiect cultural, individ educat, creator (Ebauche, Patul lui Procust, Rime di 
Michelangelo, Orpheus, Hommage ă Paul Celan, Memento, 3 Sonete de Shakespeare)!. 


Concluzii 


În temeiul celor menţionate mai sus, am putea concluziona că paradigma 
culturală constituie temelia creației maestrului Cornel Ţăranu. Atitudinea atentă 
faţă de tot ceea ce este inclus în conceptul de „patrimoniu mondial” sau cel de 
„istorie ca memorie culturală” precum şi față de sistemul de valori general umane 
eterne, poate fi extrapolată și în domeniul activității muzicologice a lui Cornel 
Ţăranu. Maestrul este un reprezentant notoriu al „muzicologiei componistice”. 
„Toate activităţile mele sunt de imaginat, de gândit, de evaluat prin prisma 
compozitorului ... Dacă n-aş fi compozitor, celelalte activități nici n-ar exista, deci 
compoziţia este cheia activității mele” susține Cornel Ţăranu într-un interviu?. 
Pentru Domnia sa cuvântul reprezintă o parte a materiei pe care o modelează, cu 
care operează - în rând cu sunetul, cu însăși compoziţia. Prin intermediul 
cuvintelor el ne apropie valorile în același mod ca şi prin muzica sa. 

Alături de activitatea de restaurare a muzicii lui Enescu este semnificativ 
tot ce a scris şi ce a spus Cornel Ţăranu despre opera marelui său predecesor. 
Pentru toţi cei care au participat la numeroasele întâlniri cu academicianul Cornel 
Ţăranu, fie la Academia de Muzică, Teatru şi Arte Plastice din Chișinău (instituţie 
care i-a conferit titlul academic de Doctor Honoris Causa), fie la Uniunea 
Compozitorilor și Muzicologilor din Republica Moldova, Enescu ne-a devenit nu 
doar mai apropiat, ci şi mai contemporan, mai actual. Cu toţii am auzit și am 
perceput „cuvântul” profesional, competent al maestrului, care ştie cum să pună în 
valoare opera unui compozitor, creaţia artiștilor din trecut. 

După cum ne-am propus, am încercat prin articolul de faţă să identificăm 
unele percepții ale compozitorului și muzicologului Cornel Ţăranu despre lume și 
despre orânduirea ei prin prisma valorilor inerente operei sale și a ierarhiei lor. 
Acest sistem de valori este format din multe fragmente. Fenomenele muzicale 
precum tipurile de scări, tipul materialului muzical și principiile de lucru cu acesta, 
sistemele de înălțimi și de organizare a texturii, procedeele tehnologice şi 
compoziționale individuale, stilurile, genurile, formele, componenţele  timbral- 
instrumentale — toate acestea au rolul unor repere sau semne, determinând 
paradigma lucrării muzicale. Unind fragmentele, obținem un mozaic captivant, 


1 Ibidem. 
2 Interviu cu compozitorul Cornel Ţăranu, Radio România Muzical, publicat sâmbătă, 20 iunie 2009, ora 
12:35. 

care inspiră la o nouă şi mai profundă cercetare a codurilor, semnelor, 
paradigmelor creaţiei Maestrului Ţăranu. 

